Source: http://www.europarl.europa.eu/doceo/document/A-8-2017-0342_MT.html
Timestamp: 2019-08-19 00:30:26+00:00
Document Index: 379322

Matched Legal Cases: ['Qorti ', 'Qorti ', 'QORTI ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-ħatra proposta ta' Baudilio Tomé Muguruza bħala Membru tal-Qorti tal-Awdituri
Proċedura : 2017/0815(NLE)
Ċiklu relatat mad-dokument : A8-0342/2017
519k 54k
dwar il-ħatra proposta ta' Baudilio Tomé Muguruza bħala Membru tal-Qorti tal-Awdituri
ANNESS 1: CURRICULUM VITAE TA' BAUDILIO TOMÉ MUGURUZA
ANNESS 2: SOMMARJU TA' BAUDILIO TOMÉ MUGURUZA DWAR L-ESPERJENZA BĦALA MEMBRU TAL-QORTI U L-OBJETTIVI GĦAL MANDAT FUTUR
Lawrja fil-Liġi mill-Università Complutense ta' Madrid fl-1985. Lawrja fl-Ekonomija u l-Kummerċ mill-UNED (università nazzjonali għall-edukazzjoni mill-bogħod) fl-1989. Kiseb Master's fil-Liġi u ggradwa fil-Programm tat-Taxxa Internazzjonali minn Harvard Law School fl-1992.
Professur assoċjat tal-finanzi pubbliċi fil-Fakultà tal-Liġi tal-Universidad Complutense ta' Madrid mill-1993 sal-1995. Ta wkoll korsijiet dwar kwistjonijiet tat-taxxa fl-Iskola tal-Finanzi Pubbliċi tal-Ministeru Spanjol għall-Ekonomija u l-Finanzi.
Fl-1986, għadda mill-eżami tad-dħul biex jingħaqad mal-Korp Superjuri tal-Ispetturi tat-Taxxa tal-Istat Spanjol. Spettur tat-taxxa fl-uffiċċju tat-taxxa f'A Coruña mill-1988 sal-1989. Sussegwentement kellu l-kariga ta' koordinatur tat-taxxa korporattiva fid-Direttorat Ġenerali għat-Tassazzjoni u rrappreżenta lill-Gvern Spanjol fil-gruppi ta' ħidma tal-Kunsill u l-Kummissjoni. Membru tat-Tribunal Ekonomiku u Amministrattiv ta' Madrid mill-1995 sal-1996.
Ħadem fl-Uffiċċju tal-Prim Ministru ta' Spanja mill-1996 sal-2000, l-ewwel bħala Direttur tad-Dipartiment tal-Affarijiet Ekonomiċi u Soċjali, fejn kien joffri assistenza u konsulenza lill-Prim Ministru dwar kwistjonijiet ekonomiċi nazzjonali u internazzjonali u dwar it-tħejjijiet għal-laqgħat tal-Kunsill Ewropew, u mbagħad bħala Direttur tal-Uffiċċju tal-Baġit tal-Prim Ministru mill-1996 sal-2000, fil-grad ta' sottosegretarju, fejn kien joffri assistenza lill-Prim Ministru dwar il-formulazzjoni tal-politika baġitarja u s-sorveljanza tal-Baġit tal-Istat.
Okkupa l-kariga ta' Segretarju tal-Istat għat-Telekomunikazzjoni u għas-Soċjetà tal-Informazzjoni fi ħdan il-Ministeru għax-Xjenza u t-Teknoloġija mill-2000 sal-2002.
Fl-2002 mar lura fl-Uffiċċju tal-Prim Ministru bħala Direttur tad-Dipartiment tar-Riċerka u l-Komunikazzjoni Politika u okkupa wkoll il-kariga ta' Segretarju Ġenerali tal-Fondazzjoni għall-Analiżi u l-Istudji Soċjali.
Ġie elett tliet darbiet, fl-2004, fl-2008 u fl-2011, bħala membru tal-Kungress tad-Deputati (it-tmien, id-disa' u l-għaxar leġiżlatura) u membru tal-Kumitati dwar l-Ekonomija u l-Finanzi, il-Baġits, u x-Xjenza u t-Teknoloġija. Għamilha wkoll ta' kelliem għall-finanzi għall-Partit Popolari fil-Kumitat għall-Ekonomija u l-Finanzi fi ħdan il-Kungress tad-Deputati.
Membru tal-Qorti Ewropea tal-Awdituri mill-1 ta' Marzu 2012 'il quddiem, assenjat lill-Awla IV (ir-regolamentazzjoni tas-swieq u l-ekonomija kompetittiva). Dekan tal-Awla minn Mejju 2016 'il quddiem. Huwa wkoll membru tal-Kumitat Amministrattiv tal-Qorti.
Esperjenza bħala Membru tal-Qorti Ewropea tal-Awdituri
Matul il-mandat tiegħi bħala Membru tal-Qorti, qdejt il-funzjonijiet inerenti għall-kariga tiegħi b'integrità u professjonaliżmu u tajt kontribut attiv għall-funzjonament tajjeb tal-Qorti u għall-governanza tagħha. Iffurmajt parti mill-Awla IV, l-ewwel bħala Membru u attwalment bħala Dekan. Din il-Kamra hija responsabbli għall-awditjar ta' kwistjonijiet marbuta mar-regolamentazzjoni tas-swieq u l-ekonomija kompetittiva.
Kont rapporteur għar-rapporti ta' awditjar finanzjarju u tal-konformità li ġejjin:
- Kapitolu dwar "in-Nefqa amministrattiva" tar-Rapporti Annwali mill-2011 sal-2015
- Rapporti Annwali Speċifiċi (2011 u 2012) dwar il-kontijiet tal-Impriżi Konġunti tal-UE
- Rapport Annwali Speċifiku mill-2011 sal-2015 dwar il-kontijiet tal-Iskejjel Ewropej
Kont ukoll rapporteur għall-awditi tal-prestazzjoni li ġejjin:
- L-arranġamenti kummerċjali preferenzjali huma ġestiti b'mod xieraq? (2/2014)
- Assistenza finanzjarja pprovduta lil pajjiżi li jinsabu f'diffikultajiet (18/2015)
- Jeħtieġ li tingħata aktar attenzjoni għar-riżultati biex jitjieb it-twassil tal-assistenza teknika lill-Greċja (19/2015)
- Is-superviżjoni tal-Aġenziji ta' Klassifikazzjoni tal-Kreditu mill-UE: stabbilita tajjeb iżda għadha mhix kompletament effettiva (22/2015)
- L-intervent tal-Kummissjoni fil-kriżi finanzjarja Griega (pubblikazzjoni mistennija lejn tmiem l-2017)
Barra minn hekk, kont ir-rappreżentant tal-Awla IV fil-laqgħat tal-Awla CEAD (Koordinament, evalwazzjoni, aċċertament u żvilupp) u, bħala Dekan, jiena membru tal-Kumitat Amministrattiv tal-Qorti. Kont ukoll wieħed mill-membri tal-gruppi ta' ħidma inkarigati mill-istudji preliminari li wasslu għar-riforma reċenti tal-Qorti.
Kull sena ppreżentajt ix-xogħol tal-Qorti lill-Kumitat Konġunt għall-UE tal-Parlament Spanjol; lill-Qorti tal-Awdituri ta' Spanja; lill-Organizzazzjonijiet ta' Kontroll Estern tal-Komunitajiet Awtonomi; kif ukoll lill-organizzazzjonijiet ta' ġestjoni u kontroll intern tal-fondi tal-UE fi Spanja. Dhert quddiem diversi Kumitati tal-Parlament Ewropew u dejjem kont disponibbli għal dawk il-Membri tal-Parlament Ewropew li kienu interessati fil-ħidma tal-Qorti. Irrappreżentajt il-Qorti wkoll f'diversi fora internazzjonali, bħal pereżempju fl-OLACEF (l-Organizzazzjoni tal-Istituzzjonijiet Supremi tal-Awditjar tal-Amerika Latina u tal-Karibew), l-INTOSAI (l-Organizzazzjoni Internazzjonali tal-Istituzzjonijiet Supremi tal-Awditjar), l-FMI (il-Fond Monetarju Internazzjonali) u l-Kumitat ta' Kuntatt, u xerridt il-ħidma tagħna f'ħafna oqsma tas-soċjetà ċivili.
Objettivi personali għal mandat futur bħala Membru tal-Qorti Ewropea tal-Awdituri
Bħala Dekan, se nkompli niżgura l-funzjonament tajjeb tal-Awla IV u l-kwalità tar-rapporti li jiġu adottati fi ħdanha. Il-prijorità immedjata tiegħi hija wkoll l-implimentazzjoni tal-kompiti ġodda li għalihom jien inħtart bħala rapporteur: ir-rapport speċjali dwar l-użu mill-UE tal-istrumenti ta' kapital ta' riskju; u r-rapport panoramiku dwar il-prevenzjoni tal-kriżijiet finanzjarji.
Tkun liema tkun il-kariga li tafdali l-Qorti fil-ġejjieni, se niżgura li r-Rapport Annwali u r-Rapporti Speċjali jkomplu jipprovdu valur miżjud, ikunu dejjem aktar siewja u jwieġbu aħjar għall-bżonnijiet ta' dawk li jfasslu l-politika, filwaqt li jikkontribwixxu għal użu aktar effiċjenti tal-baġit u għat-tisħiħ tal-qafas ta' governanza, trasparenza u obbligu ta' rendikont tal-UE. Se nkompli naħdem għat-titjib kontinwu tal-komunikazzjoni mal-Parlament Ewropew, mal-Kunsill u ma' dawk kollha li jieħdu interess fil-ħidma tagħna.
L-UE bħalissa qed tħabbat wiċċha ma' sfidi kbar: governanza ekonomika, sigurtà, ambjent u tibdil fil-klima, tkabbir ekonomiku, tibdil demografiku u teknoloġiku, eċċ. F'dan ir-rigward, se niffavorixxi dawk il-miżuri li jikkontribwixxu għal titjib fl-ipprogrammar u fl-implimentazzjoni tal-ħidma tagħna, biex b'hekk il-Qorti twieġeb b'aktar ħeffa għall-problemi ta' awditjar li dawn l-isfidi jġibu magħhom.
Tiġdid parzjali tal-Membri tal-Qorti tal-Awdituri - kandidat ES